
Camera Deputaţilor

	COMISIA PENTRU ÎNVĂȚĂMÂNT

        Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind acceptarea Convenției globale pentru recunoașterea calificărilor din învățământul superior, adoptată la Paris la 25 noiembrie 2019, trimis Comisiei pentru învăţământ şi Comisiei pentru muncă şi protecţie socială, pentru examinare pe fond, cu adresa 
nr. PLx 127/2021 din 17 martie 2021.
	PREȘEDINTE

Natalia-Elena INTOTERO


	PREȘEDINTE

Oana-Silvia ȚOIU

RAPORT COMUN
asupra proiectului de Lege privind acceptarea Convenției globale pentru recunoașterea calificărilor din învățământul superior, adoptată la Paris la 25 noiembrie 2019
(PLx. 127/2021)
1. În baza prevederilor art. 94 din Regulamentul Camerei Deputaților, republicat, cu adresa nr. PLx 127/2021 din 17 martie 2021, Comisia pentru învățământ și Comisia pentru muncă și protecție socială au primit spre dezbatere în fond, proiectul de Lege privind acceptarea Convenției globale pentru recunoașterea calificărilor din învățământul superior, adoptată la Paris la 25 noiembrie 2019.
Pentru întocmirea raportului comun, Comisiile au analizat avizul favorabil al Comisiei pentru egalitatea de șanse pentru femei și bărbați, avizul favorabil al Comisiei pentru drepturile omului, culte și problemele minorităților naționale, avizul favorabil al Comisiei pentru politică externă, avizul favorabil al Consiliului Legislativ nr. 79/26.02.2021.

Proiectul de lege are ca obiect de reglementare acceptarea Convenției globale pentru recunoașterea calificărilor din învățământul superior, adoptată la Paris la 25 noiembrie 2019. Scopul Convenţiei este de a facilita mobilitatea la nivel global, cooperarea internaţională, promovarea calităţii învăţământului şi utilizarea optimă a resurselor educaţionale şi umane. Convenţia urmăreşte stabilirea unor principii generale de recunoaştere pentru accesul la continuarea de studii, la care se adaugă referiri generale la recunoaşterea în scopul accesului la piaţa forţei de muncă. De asemenea, proiectul de act normativ include principii cu privire la drepturile și obligațiile solicitanților pentru recunoașterea studiilor și a autorităților competente în recunoașterea studiilor, cât și obligația dezvoltării unor proceduri transparente, corecte și nediscriminatorii; sunt prevăzute, printre altele, dispoziții privind definirea termenilor specifici, obiective, principii de bază, recunoașterea clarificărilor care dau acces la învățământul superior, recunoașterea studiilor parțiale și a învățării anterioare, informații privind evaluarea studiilor și recunoașterea, rolul centrelor naționale de recunoaștere.
      
2. În funcție de obiectul și conținutul său, proiectul de lege face parte din categoria legilor ordinare, potrivit prevederilor art. 73 din Constituția României, republicată.


3. În conformitate cu prevederile art. 61 și 63 din Regulamentul Camerei Deputaților, republicat, Comisiile au dezbătut proiectul de lege în ședințe separate.
Comisia pentru învățământ a dezbătut proiectul de lege în ședința din data de 30 martie 2021.
La lucrările Comisiei au fost prezenți 24 deputați din totalul de 25 membri ai Comisiei. 

În baza prevederilor art. 55 și 56 din Regulamentul Camerei Deputaților, republicat, la dezbaterea proiectului de lege au participat: doamna Ștefania Marina Manea - secretar de stat în cadrul Ministerului Educației, domnul Adrian Iordache - Centrul Național de Recunoaștere și Echivalare a Diplomelor. 
În urma dezbaterilor, Comisia pentru învățământ a propus, cu unanimitatea voturilor celor prezenți, adoptarea proiectului de Lege în forma prezentată de inițiator.
Comisia pentru muncă și protecție socială a dezbătut proiectul de lege în ședința din data de 30 martie 2021.
Membrii Comisiei au fost prezenți la lucrări conform listei de prezență.

În urma dezbaterilor, Comisia pentru muncă și protecție socială a propus, cu unanimitate de voturi, adoptarea proiectului de Lege în forma prezentată de inițiator.


4. Potrivit prevederilor art. 75 alin. (1) din Constituția României, republicată, și ale art.91 alin.(8) din Regulamentul Camerei Deputaților, republicat, Camera Deputaților este primă Cameră sesizată.

5. În urma dezbaterilor, membrii celor două Comisii propun plenului Camerei Deputaților adoptarea proiectului de Lege în forma prezentată de Guvern. 
	PREȘEDINTE

Natalia-Elena INTOTERO

	PREȘEDINTE
Oana-Silvia ȚOIU

	SECRETAR

Laurenţiu-Cristinel ŢEPELUŞ

	SECRETAR

Tudor POLAK



	Șef birou Ioana Mînzu

